
RAPORT

asupra proiectului de Lege pentru modificarea Legii partidelor politice nr. 14/2003

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond,  cu proiectul de Lege pentru modificarea partidelor politice nr. 14/2003,  trimis cu adresa nr. PL-x 458 din 11 noiembrie 2013 şi  înregistrat cu nr. 4c-11/1280 din 12 noiembrie 2013.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 6 noiembrie 2013. 
Guvernul României a transmis un punct de vedere cu nr. 1839 din 8 octombrie 2013, prin care precizează că Parlamentul este singurul în măsură să se pronunţe asupra adoptării acestei iniţiative legislative.
Comisia pentru drepturile omului, culte şi problemele minorităţilor naţionale a transmis un aviz favorabil.
Consiliul Legislativ, prin avizul nr. 416 din 22 mai 2013, a avizat favorabil, cu observaţii şi propuneri, iniţiativa legislativă.
Proiectul de lege  are ca obiect de reglementare modificarea art. 5 şi 28 din Legea partidelor politice nr. 14/2003, republicată, în scopul eliminării posibilităţii inducerii în eroare a electoratului, prin preluarea de către un partid nou înfiinţat a unor denumiri sau semne permanente ale unor asociaţii sau fundaţii, care prin natura lor juridică au scopuri şi obiective diferite de cele ale unui partid politic.

 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive, punctul de vedere al Guvernului, precum şi  avizul Consiliului Legislativ în şedinţa din 5 martie 2014. 

           La dezbateri au fost prezenţi 23 deputaţi, din  totalul de 25 membri ai Comisiei juridice, de disciplină şi imunităţi.
Cu ocazia dezbaterilor s-a constatat că urmează a se adopta un proiect de lege amplu care va reglementa într-o manieră exactă şi cuprinzătoare unele reglementări la care se referă soluţiile preconizate prin iniţiativa legislativă. De asemenea, s-a constatat că expunerea de motive la această iniţiativă legislativă este redactată necorespunzător, nefiind elaborată cu respectarea cerinţelor prevăzute de art. 21 din Legea nr. 24/2000 privind normele de tehnică legislativă pentru elaborarea actelor normative, republicată, referitoare la elementele obligatorii din cuprinsul instrumentului de prezentare şi motivare. S-a apreciat că asociaţiile şi fundaţiile constituie o categorie distinctă de persoane juridice, cărora li se aplică regulile prevăzute de Ordonanţa Guvernului nr. 26/2000 cu privire la asociaţii şi fundaţii, cu modificările şi completările ulterioare şi, de aceea, elementele de identificare ale acestora nu coincid cu cele ale partidelor politice, astfel că nu se poate vorbi în cazul asociaţiilor şi fundaţiilor despre denumirea integrală, denumirea prescurtată sau semnul permanent, aceste elemente fiind specifice numai partidelor politice. Măsurile propuse la art. 5 alin. (1) din iniţiativa legislativă ar fi trebuit să fie analizate şi în raport cu dispoziţiile art. 40 din Constituţie, referitoare la dreptul de asociere, care cuprinde posibilitatea cetăţenilor români de a se asocia, în mod liber, în partide politice, în sindicate, în patronate şi în alte forme de asociere.

 În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, (3 voturi împotrivă) să propună plenului Camerei Deputaţilor respingerea    proiectului de Lege pentru modificarea Legii partidelor politice nr. 14/2003. 
În raport cu obiectul şi conţinutul reglementării, proiectul de lege face parte din categoria legilor organice.
                           VICEPREŞEDINTE,                                                  SECRETAR,

                           Ciprian Nicolae NICA                                   Theodor Cătălin NICOLESCU

Consilier parlamentar, Paul Şerban

